b"\n_START_ARTICLE_\nVelika nagrada Tunisa 1932\n_START_SECTION_\nPred dirko\n_START_PARAGRAPH_\nV zadnjih letih si je dirka pridobila status prve pomembnej\xc5\xa1e dirke sezone. Organizatorji dirke so zaradi decembrskega hurikana, ki je uni\xc4\x8dil tribune in bokse, razmi\xc5\xa1ljali tudi o odpovedi dirke, toda z dodatnimi 100.000 franki so uspeli pravo\xc4\x8dasno popraviti klju\xc4\x8dne objekte. Dirka je potekala isto\xc4\x8dasno za dirkalnike tipa Voiturette in Grand Prix. Skupna nagrada je bila 125.000 frankov, za zmagovalca razreda Grand Prix je bilo predvidenih 40.000 frankov, za drugouvr\xc5\xa1\xc4\x8denega 25.000 frankov med tem, ko je bilo za zmagovalca razreda Voiturette predvidenih 12.000 frankov, za drugouvr\xc5\xa1\xc4\x8denega pa 8.000 frankov. Za \xc5\xa1tart je dobil vsak dirka\xc4\x8d 1.500 frankov._NEWLINE_Na dirko se je prijavilo \xc5\xa1tiriindvajset mednarodno uveljavljenih dirka\xc4\x8dev. Tovarni\xc5\xa1ko mo\xc5\xa1tvo Maseratija je na dirko poslalo dva dirkalnika Maserati 8C-2800 za Luigija Fagiolija in Ren\xc3\xa9ja Dreyfusa. To je bil izbolj\xc5\xa1an dirkalnik Maserati 26M z mo\xc4\x8dnej\xc5\xa1im 2,8 litrskim motorjem. Z dirkalnikom 26M je nastopal Jean de Maleplane kot privatnik. Clemente Biondetti je nastopal s svojim dirkalnikom MB-Speciale, \xc5\xa1asijo dirkalnika Bugatti T35 s 2,5 litrskom motorjem Maserat 2519. Alfa Romeo se dirke ni udele\xc5\xbeila s tovarni\xc5\xa1kim mo\xc5\xa1tvo, se je pa dirke udele\xc5\xbeilo mo\xc5\xa1tvo Scuderia Ferrari z dirkalnikom Alfa Romeo Monza za Eugeniem Sieno. Z drugim tovrsnim dirkalnikom, le da je bil obarvan modro, je nastopal Philippe Etancelin kot privatnik. Ob \xc5\xa1estih dirkalnikih obeh italijanskih konstruktorjev, je bilo na dirki tudi osem Bugattijev. Tovarni\xc5\xa1ko mo\xc5\xa1tvo Bugattija se dirke uradno sicer ni udele\xc5\xbeilo, toda oba tovarni\xc5\xa1ka dirka\xc4\x8da, Achille Varzi in Louis Chiron, sta na dirki nastopala z izbolj\xc5\xa1anima dirkalnikoma Bugatti T51 z 2,3 litrskim motorjem. Marcel Lehoux je nastopal z mo\xc4\x8dnej\xc5\xa1im dirkalnikom Bugatti T54 z 5,0 litrskim motorjem, kot tudi Jean-Pierre Wimille in Heinrich-Joachim von Morgen. S \xc5\xa1e dvema dirkalnika T51 sta nastopala Stanis\xc5\x82as Czaykowski in Jean Gaupillat, z dirkalnikom T35B pa Charlie Jellen. Na dirko razreda Voiturette se je prijavilo deset dirka\xc4\x8dev, ve\xc4\x8dinoma z Bugattiji._NEWLINE_Po prostih treningih sta za favorita za zmago veljala Varzi in Chiron, saj se je izbolj\xc5\xa1an dirkalnik T51 izkazal za precej hitrej\xc5\xa1ega od lanskih dirkalnikov T51. Varzi je zanikal, da bi njegov dirkalnik kakorkoli izbolj\xc5\xa1an, glede na lanskega. Wimille in von Morgen sta imela na treningih veliko te\xc5\xbeav z zanesljivostjo dirkalnikov T54. Dirke se kljub prijavi niso udele\xc5\xbeili Clemente Biondetti, Charlie Jellen in Jean d'Hiercourt.\n_START_SECTION_\nDirka\n_START_PARAGRAPH_\nNa dan dirke je dvesto oboro\xc5\xbeenih kolonialnih vojakov skrbelo za red, zbralo se je okoli 50.000 gledalcev. \xc5\xa0tart dirke je bil ob eni uri popoldne, \xc5\xa1tartno vrsto je dolo\xc4\x8dil \xc5\xbereb, dirka\xc4\x8di razreda Voiturette so \xc5\xa1tartali za dirka\xc4\x8di razreda Grand Prix._NEWLINE_Na \xc5\xa1tartu je povedel Varzi, ki je \xc5\xa1tartal iz tretje \xc5\xa1tartne vrste. V drugem delu prvega kroga pa ga je za vodstvo prehitel Lehoux, toda Varzi ga je po kraj\xc5\xa1em dvoboju \xc5\xbee kmalu uspel prehiteti nazaj. Chiron se je prebil na drugo mesto, sledili so jim Fagioli, Dreyfus, Lehoux in von Morgen. Po petih krogih je \xc5\xa1e vedno vodil Varzi pred Chironom, ki pa je zaradi dolgega postanka v boksih zaradi te\xc5\xbeav z v\xc5\xbeigom izgubil vse mo\xc5\xbenosti za zmago. S tem se je na drugo mesto prebil Fagioli, von Morgen pa je v osem krogu opravil postanek v boksih za menjavo pnevmatik, kajti zaradi blokiranja zavor v enem od ovinkov je po\xc5\xa1kodoval obe levi pnevmatiki. Po desetem krogu je vodil \xc5\xa1e vedno Varzi, sledili so mu Fagioli, Dreyfus, Lehoux, Etancelin in Siena, von Morgen pa je odstopil zaradi okvare zavor. Dirkalniki T54 so imeli enake zavore kot la\xc5\xbeji dirkalniki T51, zato so imeli vsi dirka\xc4\x8di s te\xc5\xbejim in mo\xc4\x8dnej\xc5\xa1im dirkalnikom T54 te\xc5\xbeave z zavorami. Po koncu petnajstega kroga je vodil Varzi, Fagioli, ki se mu je v zadnjih krogih nekoliko pribli\xc5\xbeal, je moral odstopiti zaradi okvare motorja, Dreyfus pa je bil na postanku v boksih za menjavo sve\xc4\x8dk. S tem se je na drugo mesto ponovno prebil Lehoux, Wimille pa je iz \xc5\xa1estega mesta odstopil zaradi pregrevanja motorja in te\xc5\xbeav z zavorami._NEWLINE_Za Varzijem in Lehouxom je \xc5\xbee nekaj ve\xc4\x8d zaostajal Etancelin, toda uspel se je pribli\xc5\xbeati drugouvr\xc5\xa1\xc4\x8denem dirka\xc4\x8du. Lehoux je opravil postanek za gorivo v le petindvajsetih sekundah, Chiron pa je s postanki v boksih izgubil deset minut, a se je proti koncu dirke vseeno pribli\xc5\xbeal vodilni skupini, postavil je tudi najhitrej\xc5\xa1i krog dirke s \xc4\x8dasom 5:05. Varzi je s prednostjo skoraj treh minut zmagal, Lehoux je kljub te\xc5\xbeavam z zavorami uspel zadr\xc5\xbeati durgo mesto, \xc5\xa1e minuto pa je zaostal Etancelin. Ostale dirka\xc4\x8de je Varzi vsaj enkrat prehitel za krog. \xc4\x8cetrti je bil Siena, peti Czaykowski, \xc5\xa1esti Chiron, sedmi Dreyfus, osmi de Maleplane in deveti Louis Joly, ki je bil zmagovalec razreda Voiturette."